Komisjoni määrus (EÜ) nr 1081/2001,

1. juuni 2001,

millega muudetakse määrusi (EÜ) nr 1476/95, (EMÜ) nr 1963/79 ja (EÜ) nr 2768/98 ning tunnistatakse kehtetuks määrus (EMÜ) nr 205/73 liikmesriikide ja komisjoni vahelise õlisid ja rasvu käsitleva teabevahetuse kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EÜ) nr 2826/2000, [2] eriti selle artikli 2 lõiget 2, artiklit 12a ja artikli 20a lõiget 7,

ning arvestades järgmist:

(1) Peaaegu kõikide komisjoni 25. jaanuari 1973. aasta määruse (EMÜ) nr 205/73 (liikmesriikide ja komisjoni vahelise õlisid ja rasvu käsitleva teabevahetuse kohta, [3] viimati muudetud määrusega (EMÜ) nr 1058/87 [4]) sätete kohaldamine on lõpetatud. Seepärast tuleks kõnealune määrus kehtetuks tunnistada ning artiklite 4 ja 5 sätted, mis käsitlevad teabevahetust kaubanduse ja tootmistoetuste osas, tuleks inkorporeerida komisjoni 28. juuni 1995. aasta määrusesse (EÜ) nr 1476/95 (millega sätestatakse oliiviõli impordilitsentside süsteemi kohaldamise üksikasjalikud erieeskirjad) [5] ja komisjoni 6. septembri 1979. aasta määrusesse (EMÜ) nr 1963/79 (milles sätestatakse teatavate konservide tootmisel kasutatava oliiviõli tootmistoetuse üksikasjalikud rakenduseeskirjad, [6] viimati muudetud määrusega (EMÜ) nr 1458/89 [7]).

(2) Oliiviõli eri kategooriate turuhindade jälgimine on oluline selleks, et hinnata, kas on vaja kohaldada komisjoni 21. detsembri 1998. aasta määruse (EÜ) nr 2768/98 (oliiviõli eraladustusabi kava kohta) [8] sätteid.

(3) Käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Määrusesse (EÜ) nr 1476/95 lisatakse artikli 1 järele järgmine artikkel:

"Artikkel 1a

1. Liikmesriigid teatavad komisjonile kogused, mille kohta on välja antud impordi- või ekspordilitsentsid, esitades üksikasjad koguste kohta ja artikli 2 lõikes 1 osutatud juhtudel ka impordi päritolu kohta:

a) hiljemalt iga kuu 5. ja 20. päeval eelmise kahe nädala kohta määruse nr 136/66/EMÜ artikli 1 lõike 2 punktis c loetletud toodete puhul;

b) iga turustusaasta lõpule järgneva esimese kuu jooksul kõnealuse määruse artikli 1 lõike 2 punktides d ja e loetletud toodete puhul.

Kui liikmesriik leiab, et kõnealuses liikmesriigis esitatud litsentsitaotlustega hõlmatud koguste import või eksport ähvardab esile kutsuda turuhäireid, teatab asjaomane liikmesriik sellest viivitamata komisjonile, märkides juba täpsustatud viisil kogused, mille kohta litsentse on taotletud, kuid mida ei ole veel välja antud või heaks kiidetud, ja kogused, mille kohta on litsentsid välja antud kahe eelmise nädala jooksul.

2. Käesolevas artiklis kasutatakse järgmisi mõisteid:

a) iga kuu 5. päevale eelnevad kaks nädalat – ajavahemik alates nimetatud kuupäevale eelneva kuu 16. päevast kuni kõnealuse kuu lõpuni;

b) iga kuu 20. päevale eelnevad kaks nädalat – ajavahemik kõnealuse kuu 1. päevast kuni 15. päevani."

2. Määrusesse (EMÜ) nr 1963/79 lisatakse artikli 2 järele järgmine artikkel 2a:

"Artikkel 2a

Määruse nr 136/66/EMÜ artiklis 20a osutatud tootmistoetuse puhul teatavad liikmesriigid komisjonile iga turustusaasta esimese kuu jooksul oliiviõlikogused, mille puhul on eelmise turustusaasta jooksul läbi viidud kontrollimisi."

3. Määrusesse (EÜ) nr 2768/98 lisatakse artikli 3 järele järgmine artikkel 3a:

"Artikkel 3a

Liikmesriigid teatavad komisjonile hiljemalt igal kolmapäeval määruse nr 136/66/EMÜ lisas nimetatud oliiviõli eri kategooriate keskmised hinnad, mis valitsesid eelmisel nädalal asjaomase liikmesriigi territooriumi tüüpilistel turgudel.

Vajaduse korral lisatakse kõnealustele hindadele üksikasjad asjaomaste tehingute mahu ja tüüpilisuse kohta."

Artikkel 2

Määrus (EMÜ) nr 205/73 tunnistatakse kehtetuks.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 1. juuli 2001

Komisjoni nimel

komisjoni liige

Franz Fischler

[1] EÜT 172, 30.9.1966, lk 3025/66.

[2] EÜT L 328, 23.12.2000, lk 2.

[3] EÜT L 23, 29.1.1973, lk 15.

[4] EÜT L 103, 15.4.1987, lk 31.

[5] EÜT L 145, 29.6.1995, lk 35.

[6] EÜT L 227, 7.9.1979, lk 10.

[7] EÜT L 144, 27.5.1989, lk 5.

[8] EÜT L 346, 22.12.1998, lk 14.

--------------------------------------------------